Vier jy vandag Moedertaaldag? | Maroela Media
'n Moedertaal is ons kragtigste instrument vir die bewaring en die behoud van ons kulturele erfenis. Foto: Thebesttravelplaces.com
Ter viering van Internasionale Moedertaaldag Woensdag deel Akademia, 'n hoër onderwysinstelling wat gebruik maak van Afrikaans as voertaal, in die merkwaardigheid van hierdie spesiale dag.
"Internasionale Moedertaaldag is 'n besonderse dag om as Afrikaanssprekendes te vier, eerstens omdat Afrikaans as moedertaal ons kragtigste instrument vir die bewaring en die behoud van ons kulturele erfenis is. Tweedens is die viering van hierdie dag 'n bewys dat alle tale in die wêreld ewe belangrik geag behoort te word," sê dr. Saretha Brüssow, dekaan van Akademia.
Brüssow verduidelik verder dat 'n moedertaal veel meer as net 'n taal is. "Dit weerspieël 'n eiesoortige identiteit, dit vorm die milieu waarbinne 'n mens groei en kultuur bou, en dit koester ook 'n gevoel van gebondenheid of gemeenskaplikheid. Vir hierdie redes behoort Internasionale Moedertaaldag wêreldwyd gevier te word."
Volgens die Verenigde Nasies se Opvoedkundige, Wetenskaplike en Kulturele Organisasie (Unesco), sterf daar gemiddeld een taal elke twee weke uit. Daarom is Akademia trots om 'n onderrigleermodel wat geskoei is om hoë gehalte onderrig in studente se moedertaal – Afrikaans – te kan bied. Studies het bewys dat moedertaalonderrig voordelig vir die student is. Van hierdie voordele sluit in dat moedertaalonderrig die verwerking van kennis en begrip bevorder, asook probleemoplossing en die integrasieproses van nuwe en bestaande kennis vergemaklik.
Aansoeke om gedurende die 2019 akademiese jaar by Akademia te studeer, open op 1 Maart 2018. Vir meer inligting oor Akademia se akademiese aanbod, leermodel en 13 studiesentrums, besoek die instelling se webblad by ac.za, stuur 'n e-pos na [email protected], bel +27 82 908 3362 of SMS jou navraag na 34933 (R2 per SMS).
Akademia Moedertaaldag onderwys Universiteite
Internasionale koorkompetisie dié jaar in SA
Ag, dit maak my hart so bly! Baie, baie dankie, die werk wat julle doen is verskriklik belangrik, kosbaar en hoopgewend
Voorspoed Akademia en Afrikaans, ons pragtige en unieke moedertaal wat ons saam met moedersmelk ingekry het!
Dit is so Paul, dit is nie net vreemde woorde as sulks wat deesdae inkruip in ons Afrikaanse taal nie, maar ook volksvreemde slagspreuke, segswyses en maniere van wyer begrippe stel. Dit is te bejammer, ons is egter bewus daarvan en ek is seker elke Afrikaanse deskundige is aan die dink oor hoe om dit te verhoed en skeppende, verbeeldingryke oplossings te vind daarvoor; maar met die "lui" en gemaksugtige, effe ambisielose jeug van vandag is dit 'n omslagtige en ingewikkelde taak.